Do sredine svibnja na adresu Zagrebačkog holdinga s gotovo svih fakulteta u državi, ali i onih iz BiH, trebale bi pristići službene potvrde o vjerodostojnosti svjedodžbi i diploma više od 12 tisuća njihovih zaposlenika.

Provjeru moraju proći baš svi, a koliko će to koštati zagrebačku megatvrtku – budući da neki fakulteti naplaćuju potvrdu vjerodostojnosti dokumenta na temelju kojeg su se radnici zaposlili – u Holdingu još nije poznato.

“Ništa ne skrivamo”

Račun će, kažu, podmiriti tek kada za sve radnike dobiju službenu potvrdu škola i fakulteta.

Foto: Goran Stanzl/Pixsell i Getty Images

Foto: Borna Filić/Pixsell

– Postupak je u tijeku i vrijedi za cijelu Holdingovu grupaciju. Konačno ćemo sankcionirati krivotvoritelje i osobe koje su nevjerodostojne diplome i svjedodžbe iskoristile kao prave i zasnovale radni odnos u državnoj upravi, javnim službama – poručio je Pero Kovačević (na slici), pomoćnik za pravna pitanja u Holdingu.

Nemamo razloga išta skrivati. Mi smo jedini u Hrvatskoj koji provode ovako detaljnu provjeru dokumenata i koji će ujedno pomoći Državnom odvjetništvu da se napokon otkrije tko se time koristi i tko to radi Pero Kovačević ZG Holding

Samo do jučer u toj je tvrtki evidentirano 46 krivotvorenih dokumenata koji svjedoče o stručnoj spremi. Zasad nitko u Holdingu ne želi otkriti koja je to podružnica u kojoj je najviše lažnih bivših srednjoškolaca i studenata, poručuju tek kako čekaju da cijela priča završi kako bi imali jasniju sliku.

– Nemamo razloga išta skrivati. Mi smo jedini u Hrvatskoj koji provode ovako detaljnu provjeru dokumenata i koji će ujedno pomoći Državnom odvjetništvu da se napokon otkrije tko se time koristi i tko to radi – poručio je Kovačević.

“Uvalili mi krivotvorenu”

Zasad otkrivenih 46 krivotvoritelja, osim kaznenog postupka i otkaza na poslu, čeka i naknada štete Holdingu. Svi oni koji su krivotvorili diplome kako bi si osigurali veći koeficijent i domogli se bolje plaće morat će tvrtki vratiti razliku koeficijenta. Šteta ovisi i o godinama koje su proveli zarađujući bolje od onog što su uistinu zaslužili.

– Ako je netko "sredio" spremu da dobije veću plaću, jasno je da zaslužuje nadoknaditi štetu koju je prouzročio – jasan je Kovačević. Krivotvoritelji koji su ulovljeni, kaže, pokušali su se izvlačiti raznim isprikama, no nijedna nije uvažena.

– Najčešća isprika jest da su i drugi tako radili. Ipak, šokiralo nas je opravdanje jednog djelatnika koji je rekao kako je diplomu pošteno platio, a na kraju su mu “uvalili” krivotvorenu – otkriva Kovačević.